AIŠKINAMASIS RAŠTAS

Dėl biudžetinės įstaigos Molėtų ugniagesių tarnybos likvidavimo

1. Parengto tarybos sprendimo projekto tikslai ir uždaviniai:

Parengto sprendimo projekto tikslas – nutraukti nuo 2023-11-30 iš savivaldybės biudžeto išlaikomos biudžetinės įstaigos Molėtų rajono ugniagesių tarnybos, kodas 167597190 (toliau – Molėtų UT), veiklą ir ją likviduoti. Skirti Molėtų UT likvidatoriumi vyr. finansininkę Irutę Žvinienę.

1. Siūlomos teisinio reguliavimo nuostatos:

Sprendimu teisinio reguliavimo nuostatos nėra nustatomos.

3. Laukiami rezultatai:

Priešgaisrinės apsaugos ir gelbėjimo departamentui prie Vidaus reikalų ministerijos nuo 2023 m. spalio 1  d. neribotam terminui perėmus Molėtų UT funkcijų, nustatytų Lietuvos Respublikos priešgaisrinės saugos įstatyme, vykdymą, bus užtikrintas kokybiškas valstybinės (valstybės perduotos savivaldybėms) priešgaisrinės saugos funkcijos vykdymas ir jos tęstinumas.

Likvidavus Molėtų UT, bus sutaupyta vidutiniškai apie 30,0 tūkst. Eur savivaldybės biudžeto lėšų.

4. Lėšų poreikis ir jų šaltiniai:

Savivaldybės biudžeto lėšų poreikis - 2400 Eur, skirti likvidatoriaus darbo užmokesčiui.

5. Kiti sprendimui priimti reikalingi pagrindimai, skaičiavimai ar paaiškinimai.

Molėtų rajono savivaldybės taryba 2023 m. rugsėjo 7 d. priėmė sprendimą Nr. B1- 194 „Dėl Molėtų rajono savivaldybės dalyvavimo bandomajame modelyje „Bendra priešgaisrinės saugos užtikrinimo sistema – kokybiška ir patikima pagalba nelaimės atveju“, pritarimo jungtinės veiklos sutarties sudarymui ir įgaliojimų suteikimo”.

2023 m. rugsėjo 12 d. buvo pasirašyta Jungtinės veiklos sutartis Nr. 1S-186/A14-341, kurią sudarė Lietuvos Respublikos vidaus reikalų ministerija**,** Molėtų rajono savivaldybė ir Priešgaisrinės apsaugos ir gelbėjimo departamentas prie Vidaus reikalų ministerijos (toliau – Sutartis).

Pagal Sutartį Priešgaisrinės apsaugos ir gelbėjimo departamentas prie Vidaus reikalų ministerijos nuo 2023 m. spalio 1  d. neribotam terminui Molėtų rajono savivaldybėje perima Molėtų UT funkcijų, nustatytų Lietuvos Respublikos priešgaisrinės saugos įstatyme, vykdymą,

Molėtų rajono ugniagesių tarnyba yra iš savivaldybės biudžeto išlaikoma biudžetinė įstaiga (toliau – Įstaiga), kurios savininkė yra Savivaldybė. Lietuvos Respublikos vietos savivaldos įstatymo 16 straipsnio 2 dalies 21 punktas nustato, kad sprendimą dėl Įstaigos likvidavimo priima Savivaldybės taryba. Likvidavimo pagrindas - juridinio asmens dalyvių sprendimas nutraukti juridinio asmens veiklą.

Lietuvos Respublikos biudžetinių įstaigų įstatymo 15 straipsnio 3 dalis nustato, kad Sprendimą likviduoti biudžetinę įstaigą priėmusi savininko teises ir pareigas įgyvendinanti institucija privalo paskirti likvidatorių arba sudaryti likvidacinę komisiją.

Nuo paskyrimo dienos likvidatorius turi biudžetinės įstaigos vadovo teises ir pareigas.

Likvidatorius apie biudžetinės įstaigos likvidavimą praneša Juridinių asmenų registrui teisės aktų nustatyta tvarka ne vėliau kaip pirmą viešo paskelbimo dieną. Nuo sprendimo likviduoti biudžetinę įstaigą priėmimo dienos ji įgyja likviduojamos biudžetinės įstaigos statusą, kurio netenka ją likvidavus.